Det var ikke nogen tilfældighed, at lyset i dag forsvandt i alle Dagli' Brugsen-butikker i hele landet. I fem minutter var butikkerne uden lys, og det skyldtes de galoperende høje elpriser. Dagli' Brugsen i Birkelse var blandt butikkerne, og her bliver panderynkerne dybere og dybere hos bestyrelsens næstformand for butikken, Anders Kaa. I løbet af de første ni måneder i 2022 har den lille lokalbutik nemlig haft en elregning, der er 90.000 kroner højere, end hvad de havde regnet med. Derfor ønsker Dagli' Brugsen Birkelse nu at råbe politikerne op, og af den grund slukkede de for strømmen i butikken i fem minutter mandag middag. Over 300 butikker slukker for lyset Den lille lokalbutik er langt fra den eneste butik i Nordjylland, som ønsker at sætte fokus på, hvor hårdt den er ramt. På landsplan var det mere end 300 Dagli' Brugsen-butikker, som deltog. - De stigende priser udfordrer os rigtig meget. Vi har ikke en jordisk chance for at skabe et overskud. Tæppet er fuldkommen blevet revet væk under os, siger Anders Kaa. Næstformanden i butikkens bestyrelse estimerer, at 15 Dagli' Brugser i Nordjylland bakkede op om tiltaget. Balancerer på et knivsæg For fem år siden var Dagli' Brugsen Birkelse på randen til nedlukning. Allerede nu har man prøvet at skære alle omkostninger ind til benet, og hver en krone bliver vendt. Impulskølere, som blandt andet holder drikkevarer kolde, er eksempelvis fjernet fra butikken, da fortjenesten på varerne ikke er stor nok til at dække det kolossale strømforbrug. Sidste år havde butikken et lille overskud, men i år betyder prisstigningerne på el, at det ser svært ud. Og på sigt kan det få store konsekvenser, hvis alting forbliver, som det er nu. - Vi kan først og fremmest blive nødsaget til at optage lån, og i værste fald, hvis det fortsætter i et eller to år,  så kan det betyde, at vi ikke længere har en brugs i Birkelse, siger Anders Kaa. Han fortæller videre, at han håber politikerne skrider til handling og hjælper med at sænke elregningen. Med det nuværende prisniveau er den årlige elregning tredoblet, og i Coop, som Dagli' Brugsen hører under, betyder det, at deres omkostninger er steget med op mod 500 millioner kroner.
Alle Dagli' Brugsens forretninger gik mandag sammen og slukkede for lyset klokken 12:00.